钦定古今图书集成/理学汇编/字学典/第047卷 > 《徐渭笔道通会》 > 《大楷》
## 钦定古今图书集成/理学汇编/字学典/第047卷 > 《徐渭笔道通会》 > 《大楷》

童子八岁至十岁学楷书，其法必先大而后小，如颜
鲁公《大唐中兴颂》。〈在永州〉《东方朔碑》。〈德州〉按此二碑当薄
纸钩出，填作墨字，褙成影本，每日习五十字，四年之
功可得七万字，则他日作题匾大字有法。又宋蔡君
谟书《万安桥记》。〈闽中有石刻亦可参看〉若题匾字，须求洒落，不
可竟学写碑字面。他的法拘著在匡子里。况碑字甚
小，不足为匾字用也。须如虞、欧作碑，凡长短、大小、阔
狭，皆随形体为之，四旁尚有馀地，庶不拘拘。《更见古
意》。颜之满塞，断不可学。且颜、柳稍变其体，大小侧背，
略存大势，而偏旁清劲，亦复可喜。或者赏其奇妙耳。
〈他字乃偏旁相照应者〉须拆开看，各自成字，又不可各自成了
一边点亦如之。皆欲有照应，方有意思。大凡大字，须
先颜次王。若米老写匾，多是行书，倾欹不正，便难入
格。以“须”字之洒落，则善矣。